Diari Oficial de la Generalitat Valenciana


Sumari del DOGV 7277, del 20-05-2014 (2014/4457)

ORDE 4/2014, de 6 de maig 2014, de la Conselleria d'Economia, Indústria, Turisme i Ocupació, per la qual es regula el permís dels treballadors que no gaudisquen de descans setmanal el dia 25 de maig de 2014 per a poder exercir el dret al vot en les eleccions al Parlament Europeu.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/05/06/4/dof/vci/html**

### Dades del document

Número de DOGV
:   7277

Data del DOGV
:   20-05-2014

Secció del DOGV
:   I. DISPOSICIONS GENERALS

Número del document
:   2014/4457


Data del document
:   06-05-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Descriptors 

:   * Conselleria d'Economia, Indústria, Turisme i Ocupació
    * eleccions europees
    * dret de vot
    * legislació
    * jornada de treball

ORDE 4/2014, de 6 de maig 2014, de la Conselleria d'Economia, Indústria, Turisme i Ocupació, per la qual es regula el permís dels treballadors que no gaudisquen de descans setmanal el dia 25 de maig de 2014 per a poder exercir el dret al vot en les eleccions al Parlament Europeu. [2014/4457]  
Convocades les eleccions al Parlament Europeu pel Reial Decret 213/2014, de 31 de març (BOE d'01.04.2014), que se celebraran el diumenge 25 de maig de 2014, i d'acord amb el que disposa el Reial Decret 605/1999, de 16 d'abril (BOE 17.04.1999), pel qual es dicten normes de regulació complementària dels processos electorals, modificat pel Reial Decret 1382/2002, i per l'Orde 529/2014, del Ministeri de l'Interior, de 28 de març de 2014, amb l'acord previ amb la Delegació de Govern, és procedent adoptar en l'àmbit de la Comunitat Valenciana les mesures corresponents respecte de l'horari laboral dels treballadors que no gaudisquen en l'esmentat dia del descans setmanal, al fi que, de conformitat amb les esmentades normes i amb el que disposa el Reial Decret 4105/1982, de 29 de desembre, de 1982, i el Decret 193/2013, de 20 de desembre, de 2013, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació,  
  
ORDENE  
  
Article 1  
El diumenge 25 de maig de 2014, les empreses en què presten servici treballadors que tinguen la condició d'electors i que no gaudisquen del descans setmanal previst en l'article 37 del Reial Decret Legislatiu 1/1995, de 24 de març, pel qual s'aprova el text refós de la Llei de l'Estatut dels Treballadors, concediran a estos treballadors el permís perquè puguen participar en les eleccions convocades. L'esmentat permís serà retribuït per l'empresa de conformitat amb el que establix l'article 37.3.d de la norma legal esmentada anteriorment.  
  
  
Article 2  
La concessió del permís a què es referix l'apartat anterior s'ajustarà a les normes següents:  
a) Treballadors l'horari de treball dels quals no coincidisca amb el de l'obertura de les meses electorals o hi coincidisca en un període inferior a dos hores.  
- En estos supòsits no tindran dret a permís retribuït.  
b) Treballadors l'horari de treball dels quals coincidisca en dos o més hores i menys de quatre amb l'horari d'obertura de les meses electorals.  
- Tindran un permís retribuït de dos hores.  
c) Treballadors l'horari de treball dels quals coincidisca en quatre o més hores i menys de sis amb l'horari d'obertura de les meses electorals.  
- Tindran un permís retribuït de tres hores.  
d) Treballadors l'horari de treball dels quals coincidisca en sis o més hores amb l'horari d'obertura de les meses electorals.  
- Tindran un permís retribuït de quatre hores.  
En tots els casos anteriors, quan es tracte de treballadors contractats a temps parcial i treballen una jornada inferior a l'habitual en l'activitat, la duració del permís ressenyat es reduirà en proporció a la relació entre la jornada de treball d'aquests treballadors i la jornada habitual dels treballadors contractats a temps complet en la mateixa empresa.  
  
La distribució, basant-se en l'organització del treball, del període en què els treballadors disposen del permís per a acudir a votar correspondrà a l'empresari.  
  
Article 3  
Els treballadors per compte d'altri que el diumenge 25 de maig no gaudisquen del descans setmanal i hagen sigut nomenats presidents o vocals de les meses electorals, i també els que acrediten la condició d'interventors, tenen dret a un permís retribuït durant el dia de la votació i de cinc hores en la jornada posterior. Esta reducció de jornada de cinc hores correspondrà igualment als esmentats presidents, vocals i interventors encara que ja gaudiren del descans setmanal en la jornada del 25 de maig.  
Així mateix, els que acrediten la seua condició d'apoderats tenen dret a un permís retribuït durant el dia de la votació si no gaudixen en eixa data del descans setmanal.  
Si algun dels treballadors compresos en qualsevol dels dos supòsits anteriors ha de treballar en el torn de nit en la data immediatament anterior a la jornada electoral, l'empresa, a petició de l'interessat, haurà de canviar-li el torn, als efectes de poder descansar la nit anterior al dia de la votació.  
  
Article 4  
Les reduccions de jornada exposades en els anteriors apartats no suposaran una minva de la retribució que obtenen els treballadors per tots els conceptes, i servix com a justificació adequada, d'acord amb el que establix l'article 37.3.d de l'Estatut dels Treballadors, la presentació de certificació de vot o, si és el cas, l'acreditació de la mesa electoral corresponent.  
  
  
DISPOSICIÓ ADDICIONAL  
  
Única  
Les normes sobre concessió de permisos retribuïts contingudes en la present orde son aplicables als funcionaris al servici de les administracions públiques, d'acord amb la normativa específica aplicable.  
  
  
València, 6 de maig de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA


Còpia Permalink ELI